JUTHA ทะยาน 9% คาดนลท.เก็งงบ Q1 สดใส อานิสงส์ขนส่งพุ่ง-น้ำมันปาล์มหนุน
JUTHA ทะยาน 9% คาดนลท.เก็งงบ Q1 สดใส อานิสงส์ค่าระวางปรับตัวขึ้นต่อเนื่องหนุนค่าขนส่งและราคาน้ำมันปาล์มอิงประโยชน์จากประเทศอินโดฯ
JUTHA ทะยาน 9% คาดนลท.เก็งงบ Q1 สดใส อานิสงส์ค่าระวางปรับตัวขึ้นต่อเนื่องหนุนค่าขนส่งและราคาน้ำมันปาล์มอิงประโยชน์จากประเทศอินโดฯ
27 เม.ย. 2565

ผู้สื่อข่าวรายงานว่าวันนี้ (27 เม.ย.2565) ราคาหุ้นบริษัท จุฑานาวี จำกัด (มหาชน) หรือ JUTHA ณ เวลา 11:59 น. อยู่ที่ระดับ 1.53 บาท เพิ่มขึ้น 0.13 บาท หรือ 9.29% โดยทำจุดสูงสุดที่ 1.54 บาท และทำจุดต่ำสุดที่ 1.40 บาท ด้วยมูลค่าการซื้อขาย 765.93 ล้านบาท

สำหรับราคาหุ้น JUTHA ปรับตัวขึ้นคาดจะมาจากนักลงทุนเข้าเก็งกำไรผลประกอบการงวดไตรมาส 1/2565 ว่าจะได้รับอานิสงส์ค่าขนสงปรับตัวขึ้นเข้ามาหนุน
ขณะเดียวกันล่าสุดดัชนีค่าระวางเรือ (BDI Index) ยังคงปรับตัวขึ้นอย่างต่อเนื่องซึ่งเป็นตัวช่วยขับเคลื่อน ซึ่งเมื่อวันที่ 26 เม.ย. 2565 ปิดอยู่ที่ 2,404 จุด ขยับขึ้น 2.04% จากวันก่อนหน้า 25 เม.ย. 2565 ปิดอยู่ที่ 2,356 จุด และยังคงปรับตัวขึ้นต่อเนื่องจากวันที่ 11 เม.ย. 2565 ปิดอยู่ที่ 2,031 จุด ขยับขึ้น 18.37%
นอกจากนี้เชื่อว่าบริษัทจะได้รับอานิสงส์หลังจากเข้าไปลงทุนในธุรกิจน้ำมันปาล์ม ประกอบกิจการผลิตและจำหน่ายผลิตภัณฑ์ที่ได้จากปาล์ม และธุรกิจอื่นๆ ที่เกี่ยวข้อง เพื่อเป็นการลดความเสี่ยงจากการพึ่งธุรกิจพาณิชย์นาวีเพียงอย่างเดียว และเป็นการเพิ่มรายได้ให้บริษัท
ดังนั้นในส่วนธุรกิจน้ำมันปาล์ม คาดจะได้อานิสงส์จากประเทศอินโดนีเซียเตรียมที่จะขยายระยะเวลาคำสั่งห้ามส่งออกน้ำมันปาล์มโอเลอิน โดยก่อนหน้านี้ อินโดนีเซียเคยประกาศระงับส่งออกน้ำมันปาล์มในเดือนม.ค. ก่อนที่จะยกเลิกประกาศดังกล่าวในเดือนมี.ค.
ส่วนผลการดำเนินงานก่อนหน้าอย่างในปี 2564 บริษัทมีกำไรสุทธิ 69.01 ล้านบาท ดังนั้นจากปัจจัยดังกล่าวข้างต้นอาจมีโอกาสเห็นผลการดำเนินงานในปี 2565 มีกำไรต่อเนื่อง หลังจากที่ขาดทุนสุทธิต่อเนื่องจากปี 2561-2563 โดยปี 2561 ขาดทุนสุทธิ 60.96 ล้านบาท ต่อมาในปี 2562 ขาดทุนสุทธิ 48.52 ล้านบาท และในปี 2563 ขาดทุนสุทธิ 140.22 ล้านบาท
ส่วนในไตรมาส 1/2565 คาดว่าจะพลิกมีกำไรสุทธิจากขนส่งที่เพิ่มขึ้น หากเทียบกับไตรมาส 1/2564 ที่ขาดทุนสุทธิ  11.16 ล้านบาท